Jou eerste huis – is dit nou 'n goeie tyd om te koop? - Jou Geld | Solidariteit WêreldJou Geld | Solidariteit Wêreld
Tuis › Artikels › Jou eerste huis – is dit nou 'n goeie tyd om te koop?
Jou eerste huis – is dit nou 'n goeie tyd om te koop?
Donderdag | 30 Julie | 2020
Deur Essie Bester
Die Covid-19-pandemie en die vraag of jy nog werk gaan hê, bring ongetwyfeld groot finansiële spanning vir baie mense mee. Dis egter ook waar dat die Suid-Afrikaanse huismark nou die gunstigste koopomstandighede in jare bied.
Met die rentekoers op sy laagste punt in 47 jaar en huispryse wat na verwagting vanjaar vir die eerste keer in dekades sal daal, kan dit slim wees – ook vir eerstekeer-kopers – om nou huis te koop, meen rolspelers in die bedryf.
Die rekordlae rentekoerse, saam met 'n aantal verkopers wat in finansiële nood is en waarskynlik in die komende maande eiendomme op die mark gaan stort, gaan 'n goedkoop toegangspunt vir huiseienaars skep. Daar word boonop verwag dat verkopers vir die volgende 12 tot 18 maande meer as bereid sal wees om te onderhandel oor hul vrapryse.
Eerstekeer-kopers wat dit oorweeg om die eiendomsmark te betree, moet egter hulle huiswerk doen en seker maak hulle verstaan die koste verbonde aan die koop van 'n huis – soos prokureursgeld, verbandregistrasiefooie en deurlopende koste soos erfbelasting, water, elektrisiteit en versekering.
"Buiten die bekostigbaarheid van die maandelikse paaiemente moet die voortgesette koste verbonde aan die besit van 'n huis ook in aanmerking geneem word," sê John Manyike, hoof van finansiële onderrig by Old Mutual. Onthou dat rentekoerse af sowel as op kan beweeg. "Oorweeg verskillende toekomsscenario's en bou 'n buffer in jou berekeninge in voordat jy die finale besluit neem."
Is dit nou 'n goeie tyd om te koop?
Of dit nou 'n goeie tyd is om te koop of nie, sal afhang van die individu se situasie, sê dr. Bambie Heiberg, een van Suid-Afrika se topeiendomsagente en hoof van Heiberg Estates. As jy werk- en inkomstesekuriteit het, kan dit 'n wonderlike geleentheid vir eerstekeer-kopers wees. Maar 'n versigtige benadering, met 'n reserwefonds van 6-12 maande se lewenskoste in die bank voordat jy koop, word deur finansiële beplanners aanbeveel. Met Covid-19 asook Moody's se onlangse afgradering van ons staatskuld na rommelstatus, is nou nie die tyd vir 'n kontanttekort nie.
Sal my leningsaansoek toegestaan word?
Die afgradering deur Moody's beteken ongetwyfeld dat ons resessie gaan vererger. "Goedkeuring vir leningsaansoeke gaan in die toekoms waarskynlik moeiliker toegestaan word om risiko's soos potensiële werkverliese en salarisverlagings van kliënte die hoof te kan bied," waarsku Heiberg. Banke sal egter voortgaan om soos gewoonlik te leen op grond van goeie kredietrekords en bestendige inkomste.
BetterBond, 'n instansie wat jou vooraf goedkeur en namens jou by banke aansoek doen om 'n huislening, se hoof uitvoerende bestuurder Carl Coetzee sê eerstekeer-huiskopers is nou baie aktief. Volgens hom maak hulle 70% uit van al BetterBond se aansoeke wat gedurende Junie ingedien is. Vind self uit hoeveel jy, gebaseer op jou inkomste en jou deposito, kan bekostig om aan 'n nuwe huis te spandeer by https://www.property24.com/calculators/bond
As jy wel wil huis koop…
maak seker dat jy:
'n gesonde kredietrekord het;
genoeg geld vir 'n deposito het;
betaal wat jy kan bekostig;
begroot vir bykomende koste; en
vooraf goedkeuring vir 'n huislening kry.
Kies die beste eiendomsagent en doen jou huiswerk (kyk na die omgewing en prysklas).
Gaan deur 'n behoorlike koperskonsultasie met jou eiendomsagent sodat hy of sy weet waarna jy soek.
Gaan kyk na jou gekose eiendomme en bespreek elkeen in detail met die betrokke partye, asook jou eiendomsagent.
Sodra die regte eiendom sy opwagting maak en voordat jy enige koopkontrak (aanbod om te koop) onderteken, moet jy:
die huis versigtig ondersoek. Vra uit oor die dak, geute, elektriese bedrading, fondament, ens. As daar gebreke is, maak voorsiening vir die herstel daarvan op die verkoper se onkoste.
Beantwoord eers hierdie vrae:
Is die prys in lyn met soortgelyke eiendomme in die area?
Hoeveel ander eiendomme in die area is te koop?
Hoekom verkoop die eienaar?
Hoe lank is die eiendom al op die mark?
Hoeveel werk aan die eiendom is nodig en wat sal dit kos?
Laat jou prokureur die koopkontrak nagaan voordat jy dit teken. Stel vrae oor enige onduidelikheid. Doen navraag oor bykomende koste soos belasting en oordragkoste. Alle bepalings en beloftes moet deel vorm van die geskrewe kontrak. Mondelinge ooreenkomste is nie afdwingbaar nie. 'n Dokument wat deur jou onderteken is en deur die koper aanvaar is, kan bindend wees.
Maak seker dat die koopkontrak voorsiening maak vir die uitreiking van 'n sertifikaat van nakoming met betrekking tot die elektriese installasie, sertifikaat vir elektriese omheining, plaagbeheersertifikaat en/of 'n gasvoldoeningsertifikaat.
As jy 'n verbandlening nodig het, moet jy voorsiening maak vir die waardasie- en registrasiekoste van die eiendom (vra jou prokureur hieroor). Maak die verkoop onderworpe aan die verkryging van 'n lening indien jy onseker is of jy 'n lening kan verkry wat vir die koopprys en/of ander koste voorsiening sal maak.
Maak 'n aanbod aan die verkoper indien jy tevrede is. Bied jou prys of voorwaardes aan in dié dokument, wat aanvaar of verwerp kan word.
Die verkoper kan 'n teenaanbod maak as die voorwaardes van die eerste aanbod nie aanvaarbaar is nie.
Sodra die aanbod aanvaar is, begin die harde werk vir die oordragprokureur, die verbandaansoeker, die bank wat finansier, die waardeerder, die verbandprokureur, die kansellasieprokureur en die aktekantoor. Nadat almal se werk noukeurig ondersoek is, registreer die aktekantoor die eiendom.
Voordat jy intrek – maak seker van die okkupasiedatum in die koopkontrak. As jy intrek voordat die huis in jou naam is, sal daar van jou verwag word om huur te betaal. Maak seker wie verantwoordelik is vir die betaling van belastings, heffings en versekeringspremies gedurende hierdie tydperk.
https://www.property24.com/articles/bond-approval-rates-climb-as-applications-hit-90-of-pre-covid-annual-target/29621